Microsoft nou ook besorg oor Covid-19 | Netwerk24
Deur Reuters 27 Februarie 2020 11:51
Die maatskappy se aandeelprys het Woensdag met meer as 1% gedaal nadat hy dié aankondiging gedoen het.
“Hoewel ons verwag die vraag na Windows-produkte gaan in ooreenstemming wees met ons verwagtinge, word ’n vertraging in die vervaardiging daarvan verwag,” sê die maatskappy in ’n verklaring.
Groot dele van China word tans deur die virus lamgelê.
Apple het ook vroeër vandeesmaand aangedui hy verwag nie om sy verkoopsteikens in die huidige kwartaal weens die virus te haal nie.
Daar word ook verwag dat hy sy nuwe iPhones eers later sal kan uitreik, omdat Apple se ingenieurs nie tans na China kan reis nie.
Apple reik gewoonlik rondom September nuwe iPhones uit. Sy ingenieurs reis reeds rondom Februarie na China om die vervaardiging daarvan met die fabrieke daar te bespreek.
Verreweg die meeste van Apple se iPhones word in China vervaardig.
Die uitbreking van Covid-19 beïnvloed reeds die verskaffing van iPhones wat tans te koop is. Apple het verlede week aangedui hy verwag eersdaags ’n tekort aan iPhones weens die agterstand in die vervaardiging daarvan in China.
Die maatskappy wou nie kommentaar lewer oor die moontlike langtermyninvloed wat die virus op sy produkte gaan hê nie.
Microsoft is eweneens bekommerd dat sy fabrieke in China nie betyds genoeg rekenaars sal kan vervaardig om aan die verwagte vraag te voldoen nie.
Vervaardiging van sy Surface-tabletrekenaar word reeds ernstig geraak, sê Microsoft. – Reuters, verwerk